31999L0027
L 118/36
JURNALUL OFÍCIAL AL UNIUNII EUROPENE
DIRECTIVA 1999/27/CE A COMISIEI
din 20 aprilie 1999
de stabilire a metodelor comunitare de analiză pentru dozarea de amproliu, diclazuril și carbadox în furaje, de modificare a Directivelor 71/250/CEE, 73/46/CEE și de abrogare a Directivei 74/203/CEE
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/373/CEE a Consiliului din 20 iulie 1970 privind introducerea modalităților de prelevare de probe și a metodelor comunitare de analiză pentru controlul oficial al furajelor (1), modificată ultima dată de actul de aderare a Austriei, Finlandei și Suediei, în special articolul 2,
întrucât:
(1)
Directiva 70/373/CEE prevede că respectivele controale oficiale ale furajelor care au drept obiectiv să se constate dacă se respectă condițiile prevăzute în temeiul actelor cu putere de lege sau actelor administrative privind calitatea și compoziția lor trebuie să se efectueze în conformitate cu modalitățile de prelevare de probe și metodele comunitare de analiză.
(2)
Directiva 70/524/CEE a Consiliului din 23 noiembrie 1970 privind aditivii din hrana animalelor (2), modificată ultima dată de Regulamentul (CE) nr. 45/1999 (3) al Comisiei prevede necesitatea de a se menționa pe etichetă conținutul de amproliu și diclazuril, atunci când aceste substanțe sunt adăugate preamestecurilor și furajelor combinate; întrucât autorizarea de a utiliza carbadoxul ca aditiv în furaje a fost retrasă prin Regulamentul (CE) nr. 2788/98 al Comisiei din 22 decembrie1998 de modificare a Directivei 70/524/CEE a Consiliului privind aditivii din hrana animalelor în ceea ce privește retragerea autorizării anumitor factori de creștere (4) și întrucât este necesar să se efectueze controlul oficial privind eventuale utilizări abuzive ale substanțelor interzise;
(3)
trebuie stabilite metode de analiză comunitare prin care să se constate prezența acestor substanțe;
(4)
prima Directivă 71/250/CEE a Comisiei din 15 iunie 1971 de stabilire a metodelor comunitare de analiză pentru controlul oficial al furajelor (5), astfel cum a fost modificată ultima dată de Directiva 98/54/CE (6), stabilește metode de analiză care permit să se determine în special conținutul de esență de muștar și teobromină; întrucât, având în vedere progresul cunoștințelor științifice și tehnice, metodele descrise nu mai sunt adaptate obiectivului urmărit; întrucât, prin urmare, ar trebui să se renunțe la aceste metode;
(5)
a patra Directivă 73/46/CEE a Comisiei din 5 decembrie 1972 de stabilire a metodelor comunitare de analiză pentru controlul oficial al furajelor (7), modificată ultima dată de Directiva 98/54/CE, stabilește metode de analiză care permit determinarea conținutului de retinol (vitamina A); întrucât, ținând seama de progresul cunoștințelor științifice și tehnice, metoda descrisă nu mai este adaptată obiectivului avut în vedere; întrucât, prin urmare, ar trebui eliminată metoda referitoare la retinol;
(6)
a cincea Directivă 74/203/CEE a Comisiei din 25 martie 1974 de stabilire a metodelor comunitare de analiză pentru controlul oficial al furajelor (8), modificată de Directiva 81/680/CEE (9), stabilește metode de analiză pentru dozajul conținutului de amidon și de produse de degradare a amidonului cu greutate moleculară mare al alimentelor care conțin tăiței de sfeclă de zahăr, pulpă, frunze sau tulpini uscate de sfeclă, pulpă de cartof, drojdii deshidratate, produse bogate în inulină sau jumări, și pentru dozajul conținutului de amproliu, etopabat, dinitolmidă (DOT), nicarbazină și menadionă (vitamina K3); întrucât, ținând seama de progresul cunoștințelor științifice și tehnice, nici una dintre metodele descrise nu mai este adaptată obiectivului avut în vedere; întrucât, prin urmare, directiva în cauză ar trebui abrogată;
(7)
măsurile prevăzute în prezenta directivă sunt în conformitate cu avizul Comitetului permanent pentru furaje,
ADOPTĂ PREZENTA DIRECTIVĂ:
Articolul 1
Statele membre prevăd ca analizele efectuate pentru controalele oficiale ale conținutului de amproliu, diclazuril și carbadox din hrana pentru animale și preamestecuri să fie realizate în conformitate cu metodele prezentate în anexa la prezenta directivă.
Articolul 2
Directiva 71/250/CEE se modifică astfel:
1.
La articolul 1, termenii „esență de muștar” și „teobromină” se elimină.
2.
Punctele 8 și 13 din anexă se elimină.
Articolul 3
Directiva 75/46/CEE se modifică după cum urmează:
1.
Articolul 2 se elimină.
2.
Anexa II se elimină.
Articolul 4
A cincea Directivă 74/203/CEE se abrogă.
Articolul 5
Statele membre pun în aplicare actele cu putere de lege și actele administrative necesare pentru a se conforma prezentei directive până la 31 octombrie 1999. Statele membre informează de îndată Comisia cu privire la aceasta.
Statele membre aplică dispozițiile în cauză de la 1 noiembrie1999.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 6
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 7
Prezenta directivă se adresează statelor membre.
Adoptată la Bruxelles, 20 aprilie 1999.